फेरिएको दिल्ली
नेपाली युवा क्रिकेटर सन्दीप लामिछाने इन्डियन प्रिमियर लिग (आईपीएल) को १२ औं सिजनमा दिल्ली क्यापिटल्सको जर्सी लगाएर मैदान ओर्लनेछन् । दिल्ली डेयरडेभिल्सले मंगलबार नाम फेरेर दिल्ली क्यापिटल्स राखेको घोषणा गरेको थियो । 
नयाँदिल्ली — नेपाली युवा क्रिकेटर सन्दीप लामिछाने इन्डियन प्रिमियर लिग (आईपीएल) को १२ औं सिजनमा दिल्ली क्यापिटल्सको जर्सी लगाएर मैदान ओर्लनेछन् । दिल्ली डेयरडेभिल्सले मंगलबार नाम फेरेर दिल्ली क्यापिटल्स राखेको घोषणा गरेको थियो । यो परिवर्तनसँगै आईपीएलको फ्रेन्चाइज क्लब दिल्ली डेयरडेभिल्सले आउँदो सिजनमा नयाँ परिचय दिल्ली क्यापिटल्सको नामले प्रतिस्पर्धा गर्नेछ । जीएमआरको पूर्ण स्वामित्वमा क्लबको आधा हिस्सा जेएसडब्लू स्पोर्ट्सले किनेको छ । भारतको राजधानी सहरको प्रतिनिधित्व गर्ने गरी क्लबको नाम मात्र फेरिएको छैन रङ, लोगोसमेत परिवर्तन गरिएको छ । नाम परिवर्तन भए पनि प्रमुख प्रशिक्षकमा अस्ट्रेलियाका पूर्वकप्तान रिकी पोन्टिङ नै रहनेछन् भने कप्तानमा श्रीयस ऐय्यर रहनेछन् । बराबरको साझेदार बनेको जेएसडब्लूले आगामी दुई वर्षका लागि प्रशासन, खेलाडीको फिटनेस, पोषण र अन्य आवश्यक सुविधा पनि हेर्ने जनाइएको छ । यसअघि इन्डियन सुपर लिग (फुटबल) र प्रो कबड्डी लिगमा आबद्ध जेएसडब्लूले दिल्ली क्यापिटल्समार्फत पहिलोपल्ट क्रिकेटमा पाइला हालेको हो ।क्लबको पीआर एजेन्सी किप्पिस पिएरका तरुणदीप सिंहले दिल्ली राजधानी मात्र नभएर केन्द्र भएकाले क्लबलाई पनि आईपीएलको केन्द्रमा राख्ने रणनीतिसहित नाम र लोगो परिवर्तन गरिएको बताए । ‘क्लबको नयाँ नाम र परिचयमात्र नभएर क्लबका प्रतिनिधित्व समावेशी रहेजस्तै लोगोमा पनि परिवर्तन गरिएको छ,’ सिंहले भने । उनले परिवर्तन एउटा सिजनका लागि मात्र नभएर राजधानीको अवधारणा र मूल्यमान्यतासँग जोडिने गरी दीर्घकालीन सोचसाथ गरिएको दाबी गरे । ‘अब भारत र भारतीयका लागि राजधानी नयाँदिल्ली सबै कुरामा केन्द्रमा रहेजस्तै आईपीएलमा पनि दिल्ली क्यापिटल्स सबै हिसाबले केन्द्रमा रहनेछ,’ उनले भने । आईपीएलको ११ औं संस्करणसम्म आइपुग्दा पनि दिल्ली उपाधिविहीन नै छ । गत संस्करणमा दिल्ली सहभागी आठ क्लबमध्ये अंक तालिकामा पुछार थियो । नाम र स्वामित्वमा भएको हेरफेरसँगै क्लबले आगामी सिजनमा कम्तीमा पनि प्लेअफमा पुग्ने लक्ष्य बनाएको छ । त्यसका लागि सोहीअनुसारको टिम निर्माण गर्ने रणनीति पनि अख्तियार गरिएको छ । क्लबले गत सिजनमा टिममा रहेका १२ खेलाडीसँग करार नवीकरण गरिसकेको छ भने भारतको राष्ट्रिय टिममा रहेका शिखर धवनलाई सनराइजर्स हैदराबादबाट लिएको छ । यसबाहेक बाँकी १४ खेलाडीलाई लिलामीबाट लिने क्लबले जनाएको छ । गत सिजनमा आईपीएल खेल्ने पहिलो नेपाली खेलाडी बनेका सन्दीपलाई क्लबले निरन्तरता दिने निर्णय गरिसकेको छ । सन्दीपले आफ्नो पहिलो सिजनमा तीन खेल खेल्दै ४ विकेट लिएका थिए । मुम्बई इन्डियन्सविरुद्धका खेलमा ३ विकेट लिँदै उनले आईपीएलमा आफ्नो दह्रो उपस्थिति जनाएका थिए । साबिक विजेता मुम्बई दिल्लीसँग ११ रनले पराजित भएर प्रतियोगिताबाटै बाहिरिएको थियो । दिल्लीले सन्दीपलाई गत वर्ष २० लाख भारुमा अनुबन्ध गरेको थियो । आईपीएल खेलेयता सन्दीपले विश्वका आधा दर्जन प्रतिष्ठित क्रिकेट लिगमा खेल्ने अवसर पाइसकेका छन् ।